เงินร้อนเก็งกำไรตราสารหนี้-หุ้น
ทะลักเข้าหลายแสนล้านบาท-ธปท.สั่งจับตาใกล้ชิดกดดันบาทแข็งค่าแล้ว4%
25 ก.พ. 2555

ทะลักเข้าหลายแสนล้านบาท-ธปท.สั่งจับตาใกล้ชิดกดดันบาทแข็งค่าแล้ว4%
ธปท.จับตาเงินร้อนจากต่างประเทศจำนวนมากเข้ามาเก็งกำไรระยะสั้นในตลาดพันธบัตร-หุ้น จนกดดันเงินบาทแข็งค่ามากขึ้น 
นางสุชาดา กิระกุล รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า ช่วงสัปดาห์นี้ปริมาณเงินทุนต่างชาติจากสหรัฐและยุโรปไหลเข้ามาในภูมิภาคเอเชียรวมทั้งไทยเพิ่มขึ้น หลังการแก้ไขปัญหาหนี้ของกรีซมีความชัดเจนมากขึ้น ซึ่งในจำนวนนี้มีเงินร้อน (Hot Money) เข้ามาหาผลตอบแทนที่ดีในภูมิภาคเพิ่มขึ้นด้วย เพราะสภาพคล่องในสหรัฐและยุโรปมีมาก ขณะที่อัตราผลตอบแทนจากดอกเบี้ยต่ำ เงินทุนจึงเลือกไหลเข้ามาหาผลตอบแทนที่ดีกว่าในภูมิภาคนี้มากขึ้นอย่างต่อเนื่อง 
ปริมาณเงินทุนที่ไหลเข้ามามีทั้งลงทุนในตลาดพันธบัตร ตลาดหุ้น แถมยังมีเงินจากบริษัทประกันภัยในต่างประเทศไหลเข้ามาชดเชยความเสียหายน้ำท่วมอีก 4,000 ล้านเหรียญสหรัฐ หรือประมาณ 1.2 แสนล้านบาท ทำให้แรงกดดันของเงินบาทมีมากขึ้น จึงแข็งค่าขึ้นอย่างรวดเร็ว
นางสุชาดา กล่าวว่า เท่าที่ ธปท.ติดตามดู พบว่า เงินทุนต่างชาติไหลเข้ามาลงทุนในตลาดหุ้นตั้งแต่ต้นปีถึงปัจจุบัน 1,500 ล้านเหรียญสหรัฐ หรือประมาณ 4.55 หมื่นล้านบาท เข้ามาในตลาดพันธบัตร หรืออาจจะเป็นหลักหมื่นล้านเหรียญสหรัฐเข้าไปแล้ว ส่วนใหญ่เข้ามาลงทุนในตลาดพันธบัตรระยะสั้นอายุ 14 วัน และอายุ 1 เดือน เพราะมีความเสี่ยงน้อย สามารถถือจนครบกำหนด 14 วัน หรือ 1 เดือน เพื่อให้ได้ผลตอบแทนดอกเบี้ยที่ดีและสามารถเข้าออกเร็ว เพราะนักลงทุนคาดว่า ธปท.คงจะไม่ปรับดอกเบี้ยนโยบายเร็วมากนัก ซึ่งอาจถือจนครบกำหนดได้
“เมื่อ 1-2 วันที่ผ่านมา เงินบาทแข็งค่าขึ้นวันละกว่า 10 สตางค์ ถือว่าแข็งค่าเร็ว เพราะมีเงินเข้าต่อเนื่องทั้งในตลาดหุ้นและพันธบัตรเข้ามาเก็งกำไรระยะสั้น ซึ่งกำลังจับตาดูอยู่ว่าเงินร้อนเหล่านี้เข้ามาเก็งกำไรหรือมาหาประโยชน์ที่มากเกินไปหรือไม่ ซึ่งต้องติดตามดูไปก่อน ส่วนเงินที่ไม่มีธุรกรรมรองรับชัดเจน เราก็จำกัดให้ค้างในบัญชีผู้มีถิ่นฐานนอกประเทศได้ไม่เกิน 300 ล้านเหรียญสหรัฐ จึงยังไม่ออกมาตรการอะไรมาควบคุมเพิ่มเติมในช่วงนี้” นางสุชาดา กล่าว 
นับจากต้นปี เงินบาทแข็งค่าขึ้นมาแล้ว 4% ริงกิต 5% รูปีอินเดีย 8% เหรียญสิงคโปร์ 2-3%